  Анжелика Тихонова Анжелика Тихонова корреспондент 8-тӥ оштолэзе Алнаш ёросысь Улын Сыръезь гуртын нырысьсэ Финн-угор нылкышноослэн «Женщина – хранительница культурного наследия своего народа» улосвылкуспо форумзы ортчиз. Отчы Удмуртиысь, Башкортостанысь, Татарстанысь, Пермь шаерысь удмурт, пор, бесерман но мордва нылкышноос пыриськизы. Оглом 150 котыр адями, витьтонэз соос пӧлысь – сыръезьёс. Ужрадэ ивортодэтъя «Удмуртия» агентстволэн корреспондентэз но вуылӥз. Финн-угор нылкышноослэн форумазы люкаськемъёс Форуме люкаськемъёсты Алнаш ёрослэн тӧроез Алексей Семёнов, «Удмурт Кенеш» огазеяськонлэн тӧроез Татьяна Ишматова, Кун Думаысь депутат Лариса Буранова, Удмуртиысь йӧскалык политикая министр Эдуард Петров, Россиысь финн-угор калыкъёслэн ассоциацизылэн тӧроез Пётр Тултаев но мукетъёсыз ӟечкылазы но ӟеч ужан нунал сӥзизы. « Мон малпасько, асьме нылкышноос туж бадӟым ас вылазы кылкутон басьто пӧртэм удысъёсъя. Син ик ми вераськом: азинскись нылкышно – со кылзэ но утьыны, семьязэ но возьыны, тазалыкез но утьыны, аслэсьтыз но, матысь адямиосызлэсь но, но со дыре ик котьку но яркыт но чебер луыны быгатэ. Ӵапак туннэ со сярысь вераськиськом асьмеос, нылкышноос кадь, семья куспамы ӧм уте ке асьме сям-йылолъёсмес, асьме кылмес, со уз азинскы одӥг школаос пыр гинэ, кин ке кыӵе ке решение кутӥз ке, со кылын ӧз вераське ке анайёс асьсэ пиналъёсынызы » Татьяна Ишматова, «Удмурт Кенеш» огазеяськонлэн тӧроез Ужрадэз юромо гуртын ортчытыны кариськизы. «Удмурт нылкышно кенеш» огазеяськонлэн Елена Миннигараевалэн кылъёсызъя, гуртын улӥсьёс но тодмо тодосчиослэсь лекциоссэс кылзыны, форуме пыриськыны, малпанъёссэс шараяны но выль тодон-валан басьтыны мед быгатозы. « Туэ Россиысь калыкъёслэн лулчеберет кылёсбурзылэн арез. Сое ялэмзы бере, ми соку ик малпам, удмурт нылкышнолэн калыклэсь лулчеберет кылёсбурзэ утёнын валтӥсь ролез шуыса. Ӵапак со бордысь потэ, сётоз-а со пиналэзлы анай кылзэ, пыӵатоз-а лулчеберетсэ. Эшшо ик удмурт семьяосын анай кызьы шуиз, озьыгес ик ӵемысь луэ. Соин ик ми соку ик малпам, кулэ мар ке но карыны, радъяны, ортчытыны. Милям потӥз удмурт нылкышноосты люкаммы но вераммы эшшо одӥг пол соослы, тӥ удмурт лулчеберет кылёсбурез зэмос утисьёс шуыса » Елена Миннигараева, «Удмурт нылкышно кенеш» огазеяськонлэн тӧроез Ужрадэ «Удмурт Кенеш», «Удмурт нылкышно кенеш» огазеяськонъёслэн азьветлӥсьёссы, пӧртэм-пӧртэм удысъёсын ужасьёс – эмчиос, лулчеберет удысын тыршисьёс, дышетӥсьёс, визьнодасьёс – люкаськизы. Форум улсын пӧртэм темаосты, пӧртэм ужпумъёсты ӝутӥзы. Пленарной кенешонын Елена Миннигараева туала нылкышнолэн калык узырлыкез пыӵатонын интыезлы саклык висъяз. Истори тодосъя доктор Надежда Шутова удмурт (финн-угор) калык пӧлын нылкышнолэн интыез пумысь вераськиз. Нош Ашальчи Окилэн музей-юртысьтыз тодосъя валтӥсь ӧнерчи Мария Петрова удмурт кылбурчилэн но эмчилэн улон сюресэз но творчествоез шоры туала синмыз учкон сярысь мадиз. Нош бӧрысь вань делегатъёс куинь пӧртэм секциосъя люкиськизы.  Елена Миннигараева аслэсьтыз секцизэ нуэ Елена Миннигараевалэн секцияз семьяын кылэз утён но азинтон сярысь кенешизы. Йӧскалык дышетонъя институтысь тодосъя валтӥсь ӧнерчи Анна Бородина со ужын анайлэн интыез сярысь эскеронэныз тодматӥз. Пиналъёсты удмурт кылэн тунсыкъятон амалъёс сярысь мадиз. Аллерголог-иммунологлэн Надежда Гузнищевалэн секцияз тазалыкен герӟаськем ужпумъёсты ӝутӥзы, кылсярысь, мар со калык медицина, кызьы таза улоно. Искусствоосъя элькун нылпи школаысь дышетӥсь, «Шудон» фольклор ансамбльлэн кивалтӥсезлэн Юлия Павловалэн калык лулчеберетэз утёнъя но азинтонъя секцияз люкаськемъёс ӵектоссы, малпанъёссы, улонэ пыӵатэм ужрадъёссы сярысь веразы. Байтэрекысь Тарасовъёс «Ӟугыри» ӵектосэнызы тодматӥзы. Калык лулчеберетлы сӥзем секциын Секциын вераськисьёсты Юкаменск ёросысь бесерман нылкышноос но кылзӥзы, та ужрадэ ӧтемзылы шумпотэмзэс шараязы. Соос палан но таӵе форумъёс, пумиськонъёс мед ортчытъялозы вылэм шуыса малпанзэс веразы, калыксы мед адӟоз, мед тодоз, кыӵе уж нуиське. Юкаменск ёрос лулчеберет юртэн кивалтӥсь, «Удмурт Кенеш» огазеяськонлэн ёрос ёзэтэныз кивалтӥсь Людмила Бекмансурова соос дорын но уж зол нуиське шуыса пусйиз. Тужгес но чеберлыко киужъя. « Милям вань кибашлыослэн ёзэтмы, кудӥз лэсьтэ бесерман киуж арбериосты, сувениръёсты. Костюмъёсмы вурылэмын бесерман калыкъёсмылы, «Лампачей» коллективмылы вуримы али костюмъёс. Сыӵе бадӟым ужрад мынэ али. Бесерман калыкмылы музей лэсьтӥськом Шамардан гуртын. Кружокъёс но ужало. Со сяна, али «Кенос Гурт. Бесермяне приглашают!» фестивальлы ӵектосмы Азьмуртлэн лулчеберет кичӧлтонъёсъя фондэзлэсь грантсэ утӥз » Людмила Бекмансурова, Юкаменск ёрос лулчеберет юртэн кивалтӥсь «Удмурт Кенеш» огазеяськонлэн тӧроез Татьяна Ишматова пусйиз, форуме туж йӧно нылкышноос люкаськизы. Соослы удмуртлыкез котыр ласянь утён ужлэсь кулэлыксэ валэктыны но кулэ ӧвӧл. Но таӵе ужрадъёс соосты огазеян, бурдъян, ог-огенызы кусып возён понна туж кулэ. « Мед шӧдозы соос, котькудӥз ас понназ гинэ ӧвӧл шуыса, огназ ӧвӧл. Асьмеос туж трос. Соин ик тазьы ваче султыса, мон малпасько, туж троссэ вормыны но быгатом, азьлань вамыштыны но быгатом, ог-огмылэсь мылкыд басьтыны но быгатом » Татьяна Ишматова, «Удмурт Кенеш» огазеяськонлэн тӧроез Ужрадэз йылпумъяса, люкаськемъёсты Алнаш ёросысь артистъёс шулдыртӥзы. Тодэ вайытом, форум улсын Ашальчи Оки нимо йӧскалык премилэсь выль лауреатсэ сӥлы каризы. Тегъёс: Удмуртнылкышнокенеш нылкышноос удмуртъёс Мерлык Удмуртия финн-угоркалыкъёс Алнаш  